De Doorns-onluste: Bawsi sê staking nie opgeskort nie | Maroela Media
Die beweerde plaasarbeiderstaking in die Wes-Kaap is volgens die Black Association of the Wine and Spirit Industry (Bawsi) nie opgeskort nie.
“Die staking sal regoor die provinsie voortduur totdat ŉ ooreenkoms vir beter lone en werkersbeskerming bereik is,” het Nosey Pieterse, president van Bawsi en uitvoerende hoof van die Building and Allied Workers Union of SA (Bawusa) Donderdag gesê. “Werkers wat teruggaan werk toe, doen dit met ŉ groot risiko. Hulle gaan terug na wraaksugtige boere, meer afleggings, viktimisasie en intimidasie; dieselfde ou lewe, dieselfde ou geld.”
Pieterse, wat glo duisende stakende werkers verteenwoordig, het ŉ voorbeeld van beweerde viktimisasie in Piket-Bo-Berg voorgehou. Hy sê boere in die gebied het werkers glo genooi om Dinsdag terug te keer werk toe, en toe 41 werkers afgedank.
Die vakbondfederasie Cosatu het Woensdag aangekondig dat die staking vir ŉ week lank opgeskort is. Tony Ehrenreich, provinsiale sekretaris, het gesê die staking sal volgende week Woensdag hervat word indien AgriSA nie aan sekere voorwaardes voldoen nie. Klik hier om meer te lees.
André Traut, woordvoerder van die polisie in die Wes-Kaap, het gesê geen berigte van geweld in verband met die betogings is Woensdagaand of Donderdagoggend aangemeld nie.